曾巩
路中对月
山川困游人，而不断归梦。
其余惟日月，朝夕南北共。
日光驱人身，扰扰逐群动。
乡思须暂忘，世事哪止重。
岂如月可喜，露坐息倥偬。
清明入襟怀，万里绝纤霿。
爱之不能飧，但以目睛送。
想知吾在庐，皎皎上修栋。
慈亲坐高堂，切切儿女众。
怜其到吾前，不使降帷幪。
岂不映时节，荏苒更季仲。
而我去方急，其能计归鞚。
我非土木为，耳目异聋瞢。
念之曷由安，肠胃百忧中。
何言月可喜，喜意亦有用。
为其同时时，水木光可弄。
犹胜梦中事，记之聊一诵。